b"\n_START_ARTICLE_\nTrue Detective (1. tuotantokausi)\n_START_SECTION_\nKehittely\n_START_PARAGRAPH_\nSarjan luoja Nic Pizzolatto aloitti fiktion kirjoittamisen ja julkaisi romaanin Galveston vuonna 2010. Seuraavana vuonna h\xc3\xa4net palkattiin J\xc3\xa4lki\xc3\xa4 j\xc3\xa4tt\xc3\xa4m\xc3\xa4tt\xc3\xa4 -televisiosarjan k\xc3\xa4sikirjoittajaksi. H\xc3\xa4n oli jo alkanut kirjoittaa True Detective\xc3\xa4 ja tarkoituksena oli julkaista se kirjana, mutta my\xc3\xb6hemmin h\xc3\xa4n koki, ett\xc3\xa4 se sopisi paremmin televisioon. Pizzolatto esitteli Galvestonia television tuotannosta p\xc3\xa4\xc3\xa4tt\xc3\xa4ville ja kes\xc3\xa4n 2010 aikana kirjoitti kuusi k\xc3\xa4sikirjoitusta, joista yksi oli The Long Bright Dark -jakson 90-sivuinen k\xc3\xa4sikirjoitus. Pian t\xc3\xa4m\xc3\xa4n j\xc3\xa4lkeen h\xc3\xa4n teki sopimuksen HBO:n kanssa mahdollisesta televisiopilotista. Pizzolatto kirjoitti 1. kauden 550-sivuisen k\xc3\xa4sikirjoituksen kolmessa kuukaudessa._NEWLINE_Alejandro Gonz\xc3\xa1lez I\xc3\xb1\xc3\xa1rritun piti alun perin ohjata kauden jaksot, mutta h\xc3\xa4n oli tekem\xc3\xa4ss\xc3\xa4 elokuvaa Birdman (2014), eik\xc3\xa4 ollut k\xc3\xa4ytett\xc3\xa4viss\xc3\xa4. H\xc3\xa4nen sijastaan Pizzolatto pyysi Cary Joji Fukunagaa, jonka h\xc3\xa4n tunsi ennest\xc3\xa4\xc3\xa4n, ryhtym\xc3\xa4\xc3\xa4n 1. kauden ohjaajaksi. Fukunaga teki taustaty\xc3\xb6t\xc3\xa4 viett\xc3\xa4m\xc3\xa4ll\xc3\xa4 aikaa Louisianan poliisivoimissa ennen kuvausten aloittamista.\n_START_SECTION_\nRoolijako\n_START_PARAGRAPH_\nMatthew McConaughey ja Woody Harrelson valittiin rooleihin kev\xc3\xa4\xc3\xa4ll\xc3\xa4 2012. Valinnoista uutisoitiin huhtikuussa 2012, mutta kaksikko oli valittu jo ennen kuin sarja esiteltiin HBO:lle. McConaughey esitt\xc3\xa4\xc3\xa4 Rustin Cohlea, eritt\xc3\xa4in \xc3\xa4lyk\xc3\xa4st\xc3\xa4 rikosetsiv\xc3\xa4\xc3\xa4, joka kutsuu itse\xc3\xa4\xc3\xa4n realistiksi, vaikka filosofialtaan onkin pessimisti. H\xc3\xa4nelle tarjottiin ensin Martin Hartin roolia, mutta h\xc3\xa4n vaati saada n\xc3\xa4ytell\xc3\xa4 Cohlea. McConaughey kirjoitti hahmostaan 450-sivuisen analyysin, joka k\xc3\xa4sittelee Cohlen el\xc3\xa4m\xc3\xa4\xc3\xa4 sen eri vaiheissa. H\xc3\xa4n kertoi, ett\xc3\xa4 vuoden 1995 Cohle v\xc3\xa4lttelee keskustelemista muiden kanssa, koska h\xc3\xa4n \xe2\x80\x9dyritt\xc3\xa4\xc3\xa4 pit\xc3\xa4\xc3\xa4 itsens\xc3\xa4 kasassa\xe2\x80\x9d ja uppoutuu murhajutun ratkaisemiseen \xe2\x80\x9dselviyty\xc3\xa4kseen ... koska se auttaa olemaan tappamatta itse\xc3\xa4\xc3\xa4n\xe2\x80\x9d. Seitsem\xc3\xa4n vuotta my\xc3\xb6hemmin vuonna 2002, Cohle paneutuu yh\xc3\xa4 juttuun, koska se on \xe2\x80\x9dh\xc3\xa4nen oljenkortensa\xe2\x80\x9d, mutta ep\xc3\xa4onnistuneen perhe-el\xc3\xa4m\xc3\xa4n j\xc3\xa4lkeen \xe2\x80\x9dalistuu taas luonteelleen.\xe2\x80\x9d Vuonna 2012 Cohle on \xe2\x80\x9del\xc3\xa4nyt kauemmin kuin olisi toivonut\xe2\x80\x9d ja \xe2\x80\x9dpainii paholaisen kanssa joka p\xc3\xa4iv\xc3\xa4 ja tajuaa, ett\xc3\xa4 [el\xc3\xa4m\xc3\xa4] saattaa kest\xc3\xa4\xc3\xa4 paljon kauemmin kuin haluaisi.\xe2\x80\x9d_NEWLINE_Harrelson sai Martinin roolin McConaugheyn suosituksesta. H\xc3\xa4n hakeutui projektiin osin kollegoidensa vuoksi; \xe2\x80\x9dRakastan Matthew'ta. H\xc3\xa4n on kuin veljeni. H\xc3\xa4n on uskomaton tyyppi. Rakastan my\xc3\xb6s Michelle\xc3\xa4 [Monaghan]. Olen tuntenut h\xc3\xa4net jo vuosia. Cary [Fukunaga] on loistava ohjaaja. Nic [Pizzolatto] kirjoitti ilmi\xc3\xb6m\xc3\xa4isen k\xc3\xa4sikirjoituksen, jota ei voinut laskea k\xc3\xa4sist\xc3\xa4\xc3\xa4n. H\xc3\xa4nen tekstins\xc3\xa4 on niin \xc3\xa4llistytt\xc3\xa4v\xc3\xa4\xc3\xa4.\xe2\x80\x9d Michelle Monaghan valittiin n\xc3\xa4yttelem\xc3\xa4\xc3\xa4n naisp\xc3\xa4\xc3\xa4osaa, Martin Hartin vaimoa Maggieta. Monaghan kiinnostui True Detectivest\xc3\xa4 luettuaan hahmonsa juonikaaren. Michael Potts n\xc3\xa4ytteli rikosetsiv\xc3\xa4 Maynard Gilbough'ta ja Tory Kittles h\xc3\xa4nen ty\xc3\xb6pariaan Thomas Papaniaa._NEWLINE_Pizzolatto teki cameon baarimikkona jaksossa Who Goes There. Kohtaukseen on piilotettu my\xc3\xb6s p\xc3\xa4\xc3\xa4si\xc3\xa4ismuna, kun Harrelsonin roolihahmo kysyy h\xc3\xa4nelt\xc3\xa4 \xe2\x80\x9dmiksi pakotat minut sanomaan t\xc3\xa4t\xc3\xa4 paskaa?\xe2\x80\x9d Pizzolatto k\xc3\xa4sikirjoitti jakson ja kirjaimellisesti pakottaa Marty Hartin sanomaan vuorosanansa.\n_START_SECTION_\nKuvaukset\n_START_PARAGRAPH_\nTrue Detective sarja piti alun perin kuvata Arkansasissa, mutta Pizzolatto valitsi my\xc3\xb6hemmin etel\xc3\xa4isen Louisianan hy\xc3\xb6dynt\xc3\xa4\xc3\xa4kseen alueen tunnusomaista maisemaa, joka h\xc3\xa4nen mielest\xc3\xa4\xc3\xa4n kuvasi silm\xc3\xa4\xc3\xa4npist\xc3\xa4v\xc3\xa4\xc3\xa4 paradoksia. Kauden kaikki jaksot kuvattiin kinofilmille ja p\xc3\xa4\xc3\xa4kuvaukset kestiv\xc3\xa4t 100 p\xc3\xa4iv\xc3\xa4\xc3\xa4 yhteen menoon. Ulkoilmakohtauksia sarjan ensimm\xc3\xa4iseen jaksoon kuvattiin sokeriruokopellolla Erathissa, Louisianan l\xc3\xa4hell\xc3\xa4. Pelto esitti rikospaikkaa, josta p\xc3\xa4\xc3\xa4henkil\xc3\xb6t l\xc3\xb6yt\xc3\xa4v\xc3\xa4t kuolleen naisen. Fukunaga v\xc3\xa4rv\xc3\xa4si Adam Arkapaw'n, joka oli aiemmin ollut Top of the Lake -sarjan kuvaajana, ja k\xc3\xa4ytti minimalistista valaistusta kohtausta varten. Louisianan sateiset s\xc3\xa4\xc3\xa4olot ja muta tekiv\xc3\xa4t kuvausv\xc3\xa4lineiden liikuttelun vaikeaksi. Kuvausryhm\xc3\xa4 kohtasi my\xc3\xb6s kaikenlaisia el\xc3\xa4imi\xc3\xa4, kuten vesimokkasiinik\xc3\xa4\xc3\xa4rmeit\xc3\xa4 ja 180-senttimetri\xc3\xa4 pitk\xc3\xa4n alligaattorin. Lis\xc3\xa4ksi \xc3\xa4\xc3\xa4nekk\xc3\xa4\xc3\xa4t matkijalinnut pyrittiin pit\xc3\xa4m\xc3\xa4\xc3\xa4n poissa kuvauspaikoilta petolintujen, kuten p\xc3\xb6ll\xc3\xb6jen ja haukkojen avulla. Sarjan lavastajat rakensivat Seeing Things -jakson lopussa esiintyv\xc3\xa4n kirkon raunion alusta pit\xc3\xa4en. My\xc3\xb6s Reggie Ledoux'n metamfetamiinilabra jaksossa The Secret Fate of All Life rakennettiin sarjaa varten.\n_START_SECTION_\nArvostelut\n_START_PARAGRAPH_\nTrue Detective otettiin hyvin vastaan ja sai kehuja muun muassa s\xc3\xa4vykk\xc3\xa4\xc3\xa4st\xc3\xa4 dialogista, yksityiskohtaisesta tarinankerronnasta ja n\xc3\xa4yttelij\xc3\xb6iden mainioista osasuorituksista. San Francisco Chroniclen David Wiegand kirjoitti: \xe2\x80\x9dDialogi on rikasta, v\xc3\xa4rik\xc3\xa4st\xc3\xa4 ja provosoivaa; hyv\xc3\xa4 lis\xc3\xa4 sarjan synkk\xc3\xa4\xc3\xa4n herkkyyteen. Ohjaaja Cary Joji Fukunaga k\xc3\xa4ytt\xc3\xa4\xc3\xa4 Louisianan maisemaa hyv\xc3\xa4kseen ja antaa sille yht\xc3\xa4 t\xc3\xa4rke\xc3\xa4n osan tarinassa kuin roolihahmoilla Cohle ja Hart on. Kaikkien n\xc3\xa4ytteleminen on huippuluokkaa, mutta McConaugheyn ja Harrelsonin suoritukset ovat omaa luokkaansa.\xe2\x80\x9d Los Angeles Timesin Robert Lloyd kehui sarjan formaattia kirjoittaen: \xe2\x80\x9dOlemme todistamassa minisarjojen paluuta. Kun ei ole kiirett\xc3\xa4 ehti\xc3\xa4 kauden loppuun, j\xc3\xa4\xc3\xa4 aikaa hitaalle, yksityiskohtaiselle tarinankerronnalle, jossa on paljon tilaa keskustelulle ja hiljaisuudelle.\xe2\x80\x9d Helsingin Sanomien Pertti Avola kutsui sarjaa \xe2\x80\x9dvangitsevaksi ja koukuttavaksi\xe2\x80\x9d ja kirjoitti: \xe2\x80\x9d[True Detective] on visuaaliselta ilmeelt\xc3\xa4\xc3\xa4n l\xc3\xa4hes naturalistinen, eik\xc3\xa4 tarjoa katsojalle helppoja t\xc3\xa4kyj\xc3\xa4 sen paremmin kuvillaan kuin tarinallaan tai dialogillaan. Louisianassa taltioidut n\xc3\xa4kym\xc3\xa4t ovat tavanomaisesta suurkaupunkiviidakosta poikkeavia ja toimiva osa tarinaa.\xe2\x80\x9d\n_START_SECTION_\nPlagiointisyyte\n_START_PARAGRAPH_\nMike Davis, H. P. Lovecraftille omistetun internetsivuston The Lovecraft Zinen yll\xc3\xa4pit\xc3\xa4j\xc3\xa4, julkaisi elokuussa 2014 artikkelin, jossa h\xc3\xa4n syytti Nic Pizzolattoa Thomas Ligottin ja muiden kirjailijoiden plagioinnista. H\xc3\xa4nen mielest\xc3\xa4\xc3\xa4n Rust Cohlen pessimistiset, el\xc3\xa4m\xc3\xa4n merkityksett\xc3\xb6myytt\xc3\xa4 koskevat monologit sis\xc3\xa4lsiv\xc3\xa4t lausahduksia Ligottin teoksesta The Conspiracy Against the Human Race (2010). Davis kirjoitti: \xe2\x80\x9dKirjailijat ty\xc3\xb6skentelev\xc3\xa4t kovasti tuottaakseen alkuper\xc3\xa4isi\xc3\xa4 ideoita, tarinoita ja keskusteluja, ja on ep\xc3\xa4reilua, ett\xc3\xa4 joku toinen pit\xc3\xa4\xc3\xa4 niit\xc3\xa4 ideoita omanaan. Hra Pizzolatto on ehdolla Emmy-palkintoon ty\xc3\xb6st\xc3\xa4\xc3\xa4n True Detectivess\xc3\xa4 kun taas Thomas Ligotti ahertaa l\xc3\xa4hes tuntemattomana. Vaikka tuskailin t\xc3\xa4m\xc3\xa4n artikkelin kirjoittamisen kanssa, lopulta tunsin ett\xc3\xa4 moraalisesti minulla ei ole muuta vaihtoehtoa.\xe2\x80\x9d Artikkeli her\xc3\xa4tti keskustelua muuallakin, etenkin Redditin keskustelupalstalla._NEWLINE_Pizzolatto kumosi v\xc3\xa4itteet ja vastasi: \xe2\x80\x9dMit\xc3\xa4\xc3\xa4n televisiosarjassa True Detective ei ole plagioitu. Rust Cohlen ilmaisemat filosofiset ajatukset eiv\xc3\xa4t edusta kenenk\xc3\xa4\xc3\xa4n yksitt\xc3\xa4isen kirjailijan ajatuksia tai ideoita; n\xc3\xa4m\xc3\xa4 ovat pikemminkin pessimistisen, antinatalistisen filosofian dogmeja, joita Arthur Schopenhauer, Friedrich Nietzsche, E. M. Cioran ja monet muut filosofit ilmaisevat.\xe2\x80\x9d My\xc3\xb6s HBO j\xc3\xa4tti lausunnon koskien syytteit\xc3\xa4: \xe2\x80\x9dTrue Detective on tavattoman omaper\xc3\xa4inen teos, jonka tarina, juoni, hahmot ja dialogi kuuluvat Nic Pizzolattolle. Filosofiset k\xc3\xa4sitteet ovat kaikkien k\xc3\xa4yt\xc3\xb6ss\xc3\xa4, my\xc3\xb6s fiktion kirjoittajien, ja t\xc3\xa4llaisia esimerkkej\xc3\xa4 on esiintynyt aiemminkin.\xe2\x80\x9d HBO p\xc3\xa4\xc3\xa4tti lausuntonsa julistamalla: \xe2\x80\x9dMe tuemme sarjaa, sen k\xc3\xa4sikirjoitusta ja Nic Pizzolattoa t\xc3\xa4ysin.\xe2\x80\x9d"